ΓΡΑΠΤΗ ΕΡΩΤΗΣΗ E-2917/98

υποβολή: Jean Baggioni (UPE) προς το Συμβούλιο

(2 Οκτωβρίου 1998)

Θέμα: Νησιωτικές περιφέρειες και αναθεώρηση της περιφερειακής πολιτικής της Ένωσης

Μπορεί το Συμβούλιο να ανακοινώσει αν επιθυμεί:

- η περιφερειακή πολιτική της Ένωσης, της οποίας η αναθεώρηση συζητείται σήμερα, να παίρνει ρητά υπόψη τις τροποποιήσεις που επέφερε στη ΣΕΕ η Διάσκεψη του Άμστερνταμ όσον αφορά τις νησιωτικές περιοχές (άρθρο 130Α και συνημμένη δήλωση αριθ. 30),

- η Επιτροπή να θεωρεί τις νέες αυτές ρυθμίσεις ως τη νομική βάση μιας πολιτικής που θα συνδυάζει τη συνεκτίμηση από την κοινοτική νομοθεσία του μόνιμου χαρακτήρα των μειονεκτημάτων που οφείλονται στο νησιωτικό χαρακτήρα με τη λήψη ειδικών μέτρων "για την καλύτερη ένταξη των νησιωτικών περιοχών στην εσωτερική αγορά με δίκαιους όρους" όπως ζητούσε το Ευρωπαϊκό Κοινοβούλιο στο ψήφισμά του (A4-0118/98) της 28ης παρελθόντος Μαΐου;

Απάντηση

(18/19 Ιανουαρίου 1999)

1. Το Συμβούλιο έχει πλήρη επίγνωση της ύψιστης σημασίας της οικονομικής και κοινωνικής συνοχής, ως βασικών στοιχείων των πολιτικών του για προώθηση μιας συνολικά αρμονικής ανάπτυξης της Κοινότητας και μείωση των διαφορών στην περιφερειακή ανάπτυξη και της καθυστέρησης των λιγότερο ευνοημένων περιοχών, στις οποίες περιλαμβάνονται και τα νησιά. Όπως πολύ σωστά τονίζει ο Αξιότιμος κ. Βουλευτής, η αρχή αυτή περιέχεται στο Άρθρο 130Α της Συνθήκης ΕΚ όπως τροποποιήθηκε από τη Συνθήκη του Άμστερνταμ, η οποία βρίσκεται ήδη στη φάση της κύρωσης, και την επισυναφθείσα δήλωση για τις νησιωτικές περιοχές.

2. Το Συμβούλιο πάντως επιθυμεί να τονίσει ότι, εν όψει του συνολικού πεδίου εφαρμογής αυτών των διατάξεων και τοτ γεγονότος ότι, όπου χρειάζεται, η κοινοτική νομοθεσία πρέπει - όπως έχει ρητώς αναγνωριστεί - να λάβει υπόψη τα διαρθρωτικά μειονεκτήματα των νησιωτικών περιοχών για να ενσωματώσει με δίκαιες, όπως αναφέρεται στη δήλωση, συνθήκες τις περιοχές αυτές στην εσωτερική αγορά, είναι δυνατό να γίνει χρήση μεγάλου εύρους μέσων δράσης για την επίτευξη αυτών των στόχων. Ένα από τα μέσα αυτά είναι η μεταρρύθμιση των διαρθρωτικών ταμείων η οποία προς το παρόν συζητείται στο Συμβούλιο.

3. Ένα από τα καθοριστικά στοιχεία της μεταρρύθμισης είναι η μείωση των στόχων προτεραιότητας σε τρείς. Η Επιτροπή προτείνει να περιληφθούν στον στόχο 1 οι περιοχές του επιπέδου NUTS ΙΙ (Ονοματολογία ΕUROSTAT) των οποίων η ανάπτυξη καθυστερεί και των οποίων των κατά κεφαλήν ΑΕΠ είναι μικρότερο του 75 % του κοινοτικού μέσου όρου υπολογισμένου σε ισοτιμίες αγοραστικής δύναμης. Η Επιτροπή επίσης προτείνει να περιληφθούν οι πιο απομακρυσμένες περιοχές (τα γαλλικά υπερπόντια διαμερίσματα, οι Αζόρες, οι Κανάριοι νήσοι και η Μαδέιρα) και ορισμένες περιοχές της Φινλανδίας και της Σουηδίας επιλέξιμες για το στόχο 6.

4. Η πρόταση της Επιτροπής δεν λαμβάνει υπόψη τα νησιά ως τέτοια; ωστόσο, χωρίς να καινοτομεί στο σημείο αυτό σε σχέση με τον ισχύοντα κανονισμό των διαρθρωτικών ταμείων, συνυπολογίζει τις νησιωτικές περιοχές που εμπίπτουν στην κατηγορία των εξόχως απόκεντρων περιοχών ή σε εκείνη των περιοχών του επιπέδου NUTS ΙΙ που πληρούν το κριτήριο του κάτω του 75 % του ΑΕΠ. Τα νησιά που δεν είναι επιλέξιμα για τον στόχο 1 θα μπορούσαν εξάλλου να τύχουν διαρθρωτικών πιστώσεων στο πλαίσιο των στόχων 2 (περιοχές υπό οικονομική και κοινωνική αναδιάρθρωση) και 3 (ανάπτυξη του ανθρώπινου δυναμικού).

5. Το Συμβούλιο δεν έχει υιοθετήσει ακόμη κοινή θέση γιά την πρόταση.

6. Όσον αφορά το δεύτερο μέρος της ερώτησης, το Συμβούλιο πιστεύει ότι η Επιτροπή είναι σε θέση να απαντήσει καλύτερα.